Ernst Fraenkel

Ernstas Frenkelis (Ernst Fraenkel; g 1881 m. spalio 16 d. Berlyne – m. 1957 m. spalio 2 d. Hamburge) – žydų kilmės Vokietijos kalbininkas, žymus lituanistas.

Biografija 

1899–1905 m. Ernstas Frenkelis studijavo Berlyno ir Bonos universitetuose, 1905 m. įgijo daktaro laipsnį. 1906–1908 m. studijas tęsė Leipcigo universitete, baltų kalbų mokėsi pas A. Leskyną. 1909 m. Ernstas Frenkelis tapo Kylio universiteto dėstytoju, nuo 1916 m. – profesoriumi. 1936 m. atleistas iš darbo dėl žydiškos kilmės, jo darbus uždrausta leisti. Pasibaigus karui, nuo 1945 m. Ernstas Frenkelis dėstė Hamburgo universitete, 1945–1954 m. vadovavo lyginamosios kalbotyros seminarui.

Ernstas Frenkelis keletą kartų yra lankęsis Lietuvoje, 1926 m. skaitė paskaitas Lietuvos universitete, o 1934 m. – Lietuvių mokslo draugijoje Vilniuje.

Pagrindinės tyrimų sritys: lietuvių kalbos istorinė sintaksė, morfologija, žodžių daryba, fonetika, tarmės, baltų ir slavų kalbų ryšiai. Ernstas Frenkelis parengė vienintelį iki šiol lietuvių kalbos etimologinį žodyną, kuris taip niekad į lietuvių kalbą ir nebuvo išverstas.

Bibliografija 

 Lietuvių kalbos linksnių sintaksė (Syntax der litauischen Kasus, 1926–1928 m.),
 Lietuvių kalbos polinksnių ir prielinksnių sintaksė (Syntax der litauischen Postpositionen und Präpositionen, 1929 m.),
 Merkelio Petkevičiaus 1598 m. kalvinų lietuviško katekizmo kalbos, ypač sintaksės, tyrinėjimas (Sprachliche, besonders syntaktische Untersuchung des kalvinistischen litauischen Katechismus des Malcher Pietkiewicz von 1598, 1947 m.),
 Baltų kalbos (Die baltischen Sprachen, 1950 m., lietuviškai 1969 m.),
 Lietuvių kalbos etimologinis žodynas (Litauisches etymologisches Wörterbuch, 1955–1962 m.; E. Frenkelis parengė iki R raidės, baigė E. Hofmanas ir kt.).

Studijos:
 Tocharų kalbos gramatika ir baltų kalbos (1932 m.),
 Vilniaus krašto lietuvių kalbos tyrinėjimų būklė (Der Stand der Erforschung des im Wilnagebiete gesprochenen Litauischen, 1936 m.).
 
Nuo 1926 žurnalui Indogermanisches Jahrbuch rengė baltistikos tyrinėjimų apžvalgas; dalis paskelbta knygoje „Baltų kalbotyra 1938–1940 metais“ (Die baltische Sprachwissenschaft in den Jahren 1938–1940, 1941 m.).

Šaltiniai 

Vokietijos kalbininkai
Baltistai